1Yesu, ku yaaherize kugamba ebyo, yainamura amaisho, yaareeba ahaiguru, yaagira ati: Taata, obunaku bwahika; ohimbisise Omwana waawe; nawe abone kukuhimbisisa. 2Manya okamuha obushoboorozi aha bantu boona, ngu abone kuha abu waamukwatsize amagara agatahwaho. 3Ago magara agatahwaho nikwo kukumanya iwe Ruhanga wenka ow'amazima, na Yesu Kristo ou waatumire. 4Nyowe nkuhimbisiise omu nsi, naaheza omurimo ogu wampaire kukora. 5Mbwenu Taata, obu nibwo bunaku naiwe kumpimbisisa omu maisho gaawe n'ekitiinwa eki naashangirwe nyine naiwe, ensi etakahangirwe. 6Abantu abu wankwatsize noobaiha omu nsi, nkabamanyisa iziina ryawe; bakaba bari abaawe, waabankwatsa, kandi baakuratira ekigambo kyawe. 7Mbwenu hati nibamanya ku byona ebi wampaire byarugire ahariiwe; 8ahabw'okuba byona ebi wangambiire nkabibahitsyaho, baabiikiriza, baamanyira kimwe ku naarugire ahariiwe, kandi baikiriza ku niiwe wantumire. 9Mbwenu nimbashabira; tindikushabira b'ensi, kureka abo abu wankwatsize, ahabw'okuba n'abaawe. 10Abangye boona n'abaawe, n'abaawe boona n'abangye, kandi nimpimbisirizibwa omuribo. 11Nyowe tinkiri mu nsi, kwonka bo bagirimu, kandi niinyija ahu ori. Taata Orikwera, obarindise amaani g'eiziina ryawe eri wampaire, babe bamwe nkaitwe. 12Obu naabaire nkibaine, nkabarindisa amaani g'eiziina ryawe eri wampaire; naabarinda, tihaaburaho n'omwe, kureka ogwo owaabaire ari ow'okubura, ngu Ebyahandiikirwe bibone kuhikiirizibwa. 13Mbwenu niinyija ahu ori; ebi nimbigamba nkiri omu nsi, ngu okushemererwa kwangye kuhikiiririzibwe omuribo. 14Nkabahitsyaho ekigambo kyawe; ensi yaabanga ahabw'okuba ti b'ensi, nkaanye oku ntari waayo. 15Tindikushaba ngu obaihe omu nsi, kureka abarinde Omubi. 16Ti b'ensi nkaanye oku ntari waayo. 17Obeezese amazima; ekigambo kyawe nigo mazima. 18Nk'oku wantumire omu nsi, naanye nikwo ndikugibatumamu. 19Mbwenu niinyehayo ahabwabo, ngu nabo babone kwezibwa amazima. 20Tindikushabira aba bonka, ninshabira n'abariinyikiriza ahabw'ekigambo kyabo; 21boona babe bamwe, nkaiwe Taata oku ori omuriinye, naanye omuriiwe, nabo babe nikwo baaba omuriitwe, haza ensi ebone kwikiriza ku niiwe wantumire. 22Ekitiinwa eki wampaire nkibahaire, ngu babe bamwe nk'oku turi bamwe, 23nyowe omuribo, naiwe omuriinye babone kubeera kimwe bamwe, ensi emanye ku niiwe wantumire, kandi ku obakunzire nk'oku wankunzire. 24Taata, niinyenda abu wankwatsize bagume naanye ahi ndi, babone kureeba ekitiinwa kyangye eki wampaire, ahabw'okuba okankunda ensi etakahangirwe. 25Taata omwinganisa, ensi tekakumanyaga, kwonka nyowe nkumanya; kandi n'aba nibamanya ku niiwe wantumire. 26Nkabamanyisa eiziina ryawe, kandi ndyaguma ndimanyise, okukunda oku wankunzire kubone kuba omuribo, naanye mbe omuribo.
Copyright
Learn More
lug_Latn zho_Hant eng_Latn